題漱玉軒
作者：楊祖堯
朝代：宋

paragraphs: 危石欲阽力自支，罅空引溜日夜垂。
空階滴雨幽夢覺，孤蓬澎浪驚魂飛。
直疑丹液閟石骨，飲此合仙壽無期。
又疑龍宮流潤澤，膏沐萬物皆含滋。
終古不受一塵涴，六月可逃三伏威。
濯我塵纓洗兩耳，審聽廣樂音聲希。
盥頮半生塵俗面，要離仙仗翻雲旗。
仁智所觀自有感，物理天理常參稽。
華池神水倘若此，聖功合發天人機。
湔滌衆生業障盡，更與大地蕩劫灰。